Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 224/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»MOLLETE DE ANTEQUERA«

EU-nr.: PGI-ES-02393 — 23.2.2018

BOB ()BGB (X)

1. Navn

»Mollete de Antequera«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer;

3.2. Beskrivelse af produktet med betegnelsen i punkt 1

»Mollete de Antequera« er en type brød, der stammer fra det i punkt 4 omhandlede geografiske område. Brødet er fremstillet af hvedemel og har et højt fugtindhold og en blød skorpe. Det skal kun bages i kort tid. Brødet har en meget særegen form, der er uregelmæssig med en elliptisk nedre del. Det er et fladt og slankt brød med et fint pulver af det mel, det er fremstillet af.

Ved fremstillingen kan der tilsættes hvedeklid til melet.

Produktet leveres frisk pakket, frosset/dybfrosset eller i en beskyttende atmosfære.

De særlige egenskaber ved »Mollete de Antequera« defineres af følgende fysisk-kemiske egenskaber og organoleptiske beskrivelser:

a) Former og størrelser

Produktet findes i tre formater afhængig af vægt:

— Mollete: 100 til 150 gram

— Middelstor »mollete«: 55 til 99 gram

— Lille »mollete«: under 55 gram.

Produktets typiske form skal bibeholdes ved brødet i alle formaterne. Den er defineret af forholdet mellem ellipsens akser, der er formet af brødets nederste del (»a« som hovedakse og »b« som sekundær akse) samt af højden (z), der defineres ved forholdet z/(a * b). De gennemsnitlige værdier og tolerancegrænser er fastlagt i følgende tabel:

Forhold a/b (*1) Forhold z/(a * b) (*1) Format Gennemsnitsværdi Tolerancegrænse Gennemsnitsværdi (x10-3) Tolerancegrænse Mollete 1,58 ±15 % 2,15 ±25 % Middelstor »mollete« 1,44 ±15 % 2,95 ±25 % Lille »mollete« 1,21 ±15 % 6,10 ±25 %

b) Konsistens

»Mollete de Antequera« har en karakteristisk svampet konsistens.

Maksimumsværdierne for dejens volumenformbarhed skal være som følger for hver type og format:

— Friske formater: 3 500 g.

— Friske formater, der indeholder klid: 4 500 g.

— Frosne/dybfrosne formater: 5 000 g.

— Formater i beskyttende atmosfære: 6 500 g.

Maksimumværdier for strukturen af »Mollete de Antequera« opbygges i løbet af hele produktets holdbarhedstid.

c) Krummens porestruktur

Krummen er kendetegnet ved en dobbelt porestruktur. Dels er der jævnt fordelt inde i brødet meget runde og velformede porer med en diameter på under 5 mm. Dels, og mindre udtalt, er der større og ujævnt fordelte porer med uregelmæssig form, som måler under 15 mm.

d) Vandindhold

Brødets vandindhold, som er afgørende betydning for dets kvalitet, er mellem 32 og 45 %.

e) Organoleptiske kendetegn

Den sensoriske profil af det friske format af »Mollete de Antequera« defineres som følger:

Skorpen er elfenbenshvid med et let anstrøg af vanilje. Den fremtræder lidt mere ristet på og under kanterne, med et fint pulver af det mel, det er fremstillet af. Skorpen føles blød, fin og elastisk og uden for mange flager. Brødets aroma er middelkraftig til kraftig med tydelige noter af gær og dej. Krummen har ligeledes en hvidlig farve, men med let gullige nuancer. Brødet ser svampet ud og føles ligeledes svampet. Det føles meget blødt i munden med en let syrlig smag og duft, der også har noter af gær, dej og mel. Eftersmagen er behagelig med middel til lav varighed, og der er tale om et meget velbalanceret produkt fra et organoleptisk perspektiv.

Den klidholdige version af »Mollete de Antequera« varierer i en vis grad med hensyn til skorpens og krummens duft i overensstemmelse med den klid, der er tilsat blandingen. Skorpens farve er lettere mørk med aftegninger af kliden og med et fint lag af det mel, der anvendes til fremstilling af produktet. Skorpens struktur er lidt mere ru, men den har stadig den blødhed, der er så karakteristisk for dette produkt. Krummen er cremefarvet, og strukturen er saftig, svampet og blød. Det smager mildt og let syrligt med en let bitter tone, der breder sig i munden og giver antydninger af den benyttede klid, der indgår i »Mollete de Antequera«. Duften (af korn, fiber, hvede og gær) er meget intens og vedholdende, og det er grunden til, at »Mollete de Antequera« opnår så høje vurderinger for de sensoriske kvaliteter.

Ved det frosne/dybfrosne produkt skal alle fysisk-kemiske og organoleptiske parametre være målt efter optøning. Disse parametres værdier er de samme som de værdier, der er gældende for det friske produkt bortset fra strukturen, der skal overholde de fastsatte grænser.

Råvarerne er hvedemel med lavt glutenindhold (W) (mellem 110 og 170 x 10-4 joule) med et dejstyrke/strækbarhedsforhold (P/L) på mellem 0,25 og 0,65, vand, havsalt og økologisk gær. Der kan dog også benyttes en surdej i stedet for eller som supplement til den økologiske gær.

Der kan tilsættes hvedeklid, dog mindst 3,8 % p/p af dejen, såfremt de fysisk-kemiske egenskaber, der er angivet i punkt 3.2, opretholdes inden for de angivne intervaller for de forskellige formater.

3.3. Foder (kun for animalske produkter) og råvarer (kun for forarbejdede produkter)

Råvarerne er hvedemel med lavt glutenindhold (W) (mellem 110 og 170 x 10-4 joule) med et dejstyrke/strækbarhedsforhold (P/L) på mellem 0,25 og 0,65, vand, havsalt og økologisk gær. Der kan dog også benyttes en surdej i stedet for eller som supplement til den økologiske gær.

Der kan tilsættes hvedeklid, dog mindst 3,8 % p/p af dejen, såfremt de fysisk-kemiske egenskaber, der er angivet i punkt 3.2, opretholdes inden for de angivne intervaller for de forskellige formater.

3.4. Specifikke etaper af produktionen, som skal finde sted i det afgrænsede geografiske område

Produktet skal fremstilles inden for det afgrænsede geografiske område for at bevare den specifikke kvalitet ved dette delikate produkt. Produktionsprocessen består af følgende trin, der er anført i samme rækkefølge, som de skal udføres: Dejen æltes, hviler i en samlet klump, deles op, vejes og formes til boller, bollerne hviler, formes individuelt, efterhæver, bages, afkøles eller tempereres.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Emballering af de friske »Molletes de Antequera« skal indgå i produktionsprocessen og foregå i de samme faciliteter som bagningen. De skal først gennemgå en proces, hvorved temperaturen kommer ned under 38 °C. Frysning/dybfrysning af »Molletes de Antequera« skal udføres som et led i produktionslinjen umiddelbart efter emballering, så det sikres, at de specifikke egenskaber ved »Mollete de Antequera« bevares ved kilden. Produktet skal emballeres ved kilden primært med det formål at bevare den høje fugtighed i det friskbagte produkt på 32-45 %, da det er af afgørende betydning for bevarelsen af egenskaberne ved »Mollete de Antequera« (struktur, aroma osv.). Hvis produktet ikke blev emballeret, ville der være risiko for, at det ville miste en væsentlig del af den oprindelige fugtighed.

Uanset om produktet er friskt, frosset/dybfrosset eller emballeret i en beskyttende atmosfære, skal det altid præsenteres i emballeret tilstand, så produktet bevarer sin oprindelige kvalitet, og på en måde, der sikrer produktets sporbarhed. Dette krav gælder både for grossister og detailhandlere på produktionsstedet.

Det friske produkt skal altid være emballeret i husholdningsfilm eller tilsvarende fødevarematerialer, der er halvgennemtrængelige for oxygen.

3.6. Særlige regler for mærkning af det produkt, som den registrerede betegnelse henviser til

Ordene »Mollete de Antequera« og »Indicación Geográfica Protegida« og/eller logoet for »Mollete de Antequera« PGI skal fremgå tydeligt af produktets mærkning og den kommercielle emballage, der benyttes til »Mollete de Antequera«.

Hvis produktet indeholder hvedeklid som en del af ingredienserne, skal ordlyden »con salvado« (indeholder klid) være angivet på mærkningen. Formatet af »Mollete de Antequera« skal ligeledes være angivet.

4. Kort angivelse af det geografiske områdes afgræsning

»Mollete de Antequera« er fremstillet og emballeret inden for kommunegrænsen for Antequera og Fuente de Piedra, som begge hører under provinsen Málaga.

5. Tilknytning til det geografiske område

Udgangspunktet for den beskyttede geografiske betegnelse for »Mollete de Antequera« er produktets omdømme.

Den fjerne oprindelse af »Mollete de Antequera« kan sandsynligvis føres tilbage til de letbagte, lavgærede fladbrød, som jøder og arabere fremstillede i Al-Andalus i det 12. og 13. århundrede. Den etymologiske oprindelse af ordet »mollete« skal findes i kastiliansk spansk (»muelle« betyder blød), der refererer til den bløde, svampede struktur, der karakteriserer denne type brød.

Brugen af ordet »mollete« og traditionen med fremstilling af dette produkt har kun overlevet i ganske få områder i Andalusien, muligvis på grund af den mere betydelige indflydelse fra Al-Andalus-kulturen i denne region. Fra midten af det 20. århundrede og frem blev fremstilling og markedsføring af brødet i stort omfang etableret i Antequera. I den forbindelse nævner Lorenzo Díaz kommunen Antequera i sin bog Diez Siglos de Cocina en Madrid (Ti århundreder med madlavning i Madrid) (1994) som en af de sidste bastioner for arabisk tradition i det sydlige Spanien (Granada, Málaga og Almería), hvor det castilianske udtryk »mollete« stadig bruges.

Der er beretninger om dette produkt »Mollete de Antequera«, der fremstilles og spises i denne by i provinsen Málaga, som går tilbage til mindst 1539. I kogebogen »Book of María Enríquez«, der indgår i Marquis de la Vega de Santa Marías arkiv, findes familieopskrifter på »mollete«, der opfattes som en basisfødevare. Denne kogebog — der opbevares i det historiske kommunale arkiv i Antequera — omtaler forskellige gastronomiske udtryk, hvoraf de vigtigste er mel, mælk og æg, under betegnelsen »molletes reales« (kongelige fladbrød).

Den ældste handelsreference i dokumentationen for »mollete« findes i Antequeras kapitelfortegnelser fra den 19. oktober 1775, hvor en vis Manuel Esbri får tilladelse til at »ælte franskbrød og »molletes«... og sikre, at begge typer er af god kvalitet og af en rimelig vægt«.

Kommunen Fuente de Piedra, der udgør en del af det område, hvor »Mollete de Antequera« fremstilles, var den sidste kommune, der opnåede uafhængighed fra Antequera i 1838 (Muñoz Hidalgo og García Cañero, 1983: Historisk Arkiv for Antequera), og den samme tradition for fremstilling af dette produkt er blevet bevaret der.

Selv om der ikke findes dokumenterede beretninger om »Mollete de Antequera« fra det 19. århundrede, synes bagermester Juan Paradas Pérez fra Antequera at have helliget en del af sin forretning på at genoptage fremstillingen af »Mollete de Antequera« i 1939. »Mollete de Antequera«-produkterne fra Paradas bageri blev med rette berømte og var meget efterspurgte i Antequera i 1940'erne og 1950'erne. Denne opskrift på »Mollete de Antequera« er uden ændringer blevet videreført gennem flere generationer frem til i dag.

Valget af råvarer (hvedemel med lavt glutenindhold og et afbalanceret dejstyrke/strækbarhedsforhold (P/L), dejens høje fugtighed, de forhold, hvorunder dejen æltes, formes til boller og sættes til hævning, den omhyggeligt udmålte korte bagetid (let bagning) og afkøling er alle afgørende faktorer for den særlige form og den delikate aroma ved »Mollete de Antequera«, der opnår den bløde, svampede struktur takket være den dobbelte porestruktur med store og små huller. Alle disse trin er baseret på bagermestrenes ekspertise og erfaring med fremstilling af »Mollete de Antequera«, hvor tradition og færdigheder til fremstillingen er nært knyttet til dette område.

Det høje fugtindhold (op til 45 %) og den korte bagetid er typiske kvaliteter, der kendetegner »Mollete de Antequera« fremstillet på grundlag af bagermester Paradas opskrift. Bagermesteren var med til at gøre det til et populært morgenbrød i Antequera fra midten af det 20. århundrede. Årsagen til brødets succes er, at brødristning fremhæver krummens blødhed og aroma samt kontrasten mellem dets struktur og den sprøde skorpe, som bevirker, at brødet igen opnår det friskbagte produkts kvaliteter. Denne kvalitet blev højt værdsat af forbrugerne på den tid og helt frem til i dag, idet det betyder, at »Molletes de Antequera« kan holde sig frisk fire eller fem dage uden at blive tørt og samtidig give fornemmelsen af at spise friskbagt brød. Sammen med de organoleptiske egenskaber ved »Mollete de Antequera« har denne kvalitet spillet en afgørende rolle for produktets stærke position på markedet: i begyndelsen i Antequera og derefter i resten af provinsen Málaga efterfulgt af Andalusien som helhed og endelig til resten af Spanien.

Der findes en lang række bibliografiske henvisninger til »Mollete de Antequera«, der blot bekræfter, hvor velkendt brødet er. Vi vil i det følgende anføre en række publikationer fra de seneste 25 år, der har omtalt kvaliteterne og lovprist »Mollete de Antequera«: Gastronomía Antequerana (Gastronomi i Antequera) (Juan Alcaide Vega, 1991), Diccionario Gastronómico. Términos, Refranes, Citas y Poemas (Et gastronomisk leksikon. Udtryk, talemåder, citater og digte) (Luis F. Lescure, 2005), Ruta Gastronómica de Andalucía (En gastronomisk rute gennem Andalusien) (Inés Burtrón, 2009), 50 recetas con molletes de Antequera (50 opskrifter med »Molletes de Antequera«) (Susana López Postigo, 2010), Route of Washington Irving from Seville to Granada (Washington Irvings rejse fra Sevilla til Granada) (Turismo Andaluz S.A., 2000).

Den spanske konges og dronnings besøg i Antequera i 1998 blev dækket af alle de spanske medieruse, hvor det specifikt blev omtalt, at de fik serveret de »berømte molletes de Antequera« med jomfruolivenolier fra lokalområdet.

Den berømte spanske forfatter, journalist og siden 2003 medlem af det kongelige spanske akademi, Arturo Pérez-Reverte, omtalte »Mollete de Antequera« i sin bog La piel del tambor (Trommeskind, 2002).

Den spanske sammenslutning af bagerorganisationer (CEOPAN) udgav i 2009 et katalog med titlen Todos los panes tradicionales de España (Alle traditionelle spanske brød), som også nævner »Mollete de Antequera«.

Endelig nævnes »Mollete de Antequera« i Atlas of the Intangible Heritage of Andalusia under provinsen Málaga og distriktet Antequera (Andalusian Institute of Historic Heritage, Regional Ministry of Culture, Government of the Autonomous Community of Andalusia).

»Mollete de Antequera« er i dag et meget udbredt produkt, der kan købes overalt i Spanien.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den fulde varespecifikation for betegnelsen findes på:

http://www.juntadeandalucia.es/export/drupaljda/Pliego_Mollete_Antequera.pdf

eller på webstedet for Consejería de Agricultura, Ganadería, Pesca y Desarrollo Sostenible [det regionale ministerium for landbrug, husdyr, fiskeri og bæredygtig udvikling]

(https://juntadeandalucia.es/organismos/agriculturaganaderiapescaydesarrollosostenible.html),

Naviger efter denne rækkefølge: »Áreas de actividad«/»Industrias y Cadena Agroalimentaria«/»Calidad«/»Denominaciones de Calidad«/»Productos de panadería y repostería«. Varespecifikationen findes under kvalitetsbetegnelsen »Mollete de Antequera«.

(1) EUT L 343 af 14.12.2012, s. 1.

(*1) Dimensionerne af »Mollete de Antequera« i mm.